Vinars ai 21 di Novembar al è jessût un nestri gnûf articul sul Quotidiano.
Cui che nol à rivât a leilu, cumò lu cjate ancje tal blog.
Buine leture.
2014 o 1934? IGNORANCE E «NAZIONALISIM BANÂL» NO SPARAGNIN NISSUN E A FASIN SIMPRI MÂL AL FRIÛL E AL FURLAN
«Achille, cambia nome!»
Si visaiso di chel sketch di Roberto Benigni, di sù par jù vincjecinc agns indaûr, là che par television il comic toscan al berlave cuintri di Occhetto: «Achille, cambia nome!»? Chês peraulis nus tornin iniments une vore dispès, soredut tai ultins dîs, e no par vie dai vincjecinc agns de colade dal mûr di Berlin o di chei de innomenade «svolta della Bolognina».
La memorie e torne indaûr a chê esibizion di Benigni cuant che o leìn alc che al tocje la «Conferenza episcopale Triveneto» (sic!!) o la «Regione ecclesiastica Triveneto» (sic!!). Za il riferiment al «triveneto» al fâs vignî i sgrisui par so cont, ma se chê peraule e ven doprade di une istituzion di chê fate…
Tant par capîsi, la setemane stade al zirave in rêt, dopleât cun diligjence – ancje masse… – de bande di gjornâi e altris media, un comunicât pe stampe in cont di une schirie di spetacui ispirâts ae figure dal Mickey Mouse disneyan che a varessin vût di jessi fats ator pal «triveneto» e tal specific, tra Gurize, Pordenon, Mestre, Padue e Conean. Nuie di ce maraveâsi: tra une Paperopoli un Topolinia al pues stâi ancje un «triveneto». Però al è un però: che ancjemò tal 2014 la organizazion teritoriâl de Conference episcopâl dal Stât talian (CEI) no rivi a rispietâ un tic di plui la gjeografie storiche e aministrative nus lasse pardabon scaturîts.
A son dôs pussibilitâts: o che la CEI e je restade masse indaûr, sù par jù di otante agns, o ben che e je za proietade indenant, lant daûr di chê propueste mostruose di riorganizazion teritoriâl dal Stât talian fate indenant pocjis setemanis indaûr in Parlament di un deputât roman che – piês cun piês – al fâs part di un partît che al varès di jessi progressist e che, cemût che al salte fûr dal so cognon, al è di divignince furlane.
Al lasse scaturîts il fat che, almancul di ce che si sa, ni dentri des trê diocesis dal Friûl, ni di chês altris che a varessin motîf, a tacâ di Trent e di Bolzan-Persenon, al sedi stât palesât cualchi dubi in cont de coretece e duncje de oportunitât di un non di cheste fate. Cun di plui che la Diocesi di Udin e mostre di vê une cierte atenzion pal Friûl inte sô unitât e cu lis sôs specificitâts.
La setemane passade, par esempli, il diretôr dal sfuei diocesan di chenti al marcave cemût che tra “isontino”, “destra Tagliamento” e “fvg” il Friûl al sedi in pericul di no esisti nancje tant che espression gjeografiche. Par sigûr ancje la idee di «triveneto» e va in chê direzion e no dome di vuê, in linie cun chel che Michael Billig al clame «nazionalisim banâl».
No saressial il câs di domandâi di cambiâ non a chê Conference «regjonâl»? E no saressial il câs di fâ compagn cu la sezion de ‘Targa Tenco’ che e cjape dentri ancje la musiche tes lenghis «altris» dal Stât talian, ma tal so non e fâs riferiment dome ai discs «in dialetto», ancje se cui che le vinç al cjante par sart o par furlan, tant che chest an Loris Vescovo?
EURO FURLAN
eurofurlan@gmail.com
21/11/2014
fur_Latn fur_Latn fur_Latn fur_Latn vec_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn unk